X.

Det er Rettens opfattelse, at der på de andre udgiftsområder stadig er fejl, som indvirker væsentligt på betalingerne, om end i forskelligt omfang. Kommissionen og medlemsstaterne og de andre modtagerlande bør bestræbe sig yderligere på at få implementeret tilstrækkelige overvågnings- og kontrolsystemer, så de bedre vil kunne styre risikoen for, at transaktionerne ikke er lovlige og formelt rigtige. Der er tale om følgende områder: gruppen landbrug og naturressourcer, gruppen samhørighed, gruppen forskning, energi og transport, gruppen bistand til tredjelande, udvikling og udvidelse og gruppen uddannelse og medborgerskab. a) For så vidt angår gruppen landbrug og naturressourcer konstaterede Retten, at der er en væsentlig fejlforekomst med hensyn til lovlighed og/eller formel rigtighed i de transaktioner, der ligger til grund for de udgifter, der er anmeldt for denne gruppe af politikområder taget under ét. På grundlag af revisionen konkluderer Retten, at overvågnings- og kontrolsystemerne kun er delvis effektive med hensyn til at give sikkerhed for, at EU-reglerne er overholdt. Retten konkluderer dog, at det integrerede forvaltnings- og kontrolsystem (IFKS) fortsat er effektivt med hensyn til at begrænse risikoen for regelstridige udgifter, hvis det gennemføres korrekt, og hvis der indføres nøjagtige og pålidelige data i systemet. b) For så vidt angår gruppen samhørighed konstaterede Retten, at der er en væsentlig fejlforekomst med hensyn til lovlighed og/eller formel rigtighed i godtgørelsen af udgifter til projekter under samhørighedspolitikkerne. Retten konkluderer på grundlag af revisionen, at Kommissionens overvågningssystem og medlemsstaternes kontrolsystemer generelt kun er delvis effektive med hensyn til at forebygge godtgørelse af udgifter, som er anmeldt med for høje beløb, eller som ikke er støtteberettigede. c) For så vidt angår gruppen forskning, energi og transport konstaterede Retten, at der er en væsentlig fejlforekomst med hensyn til lovlighed og/eller formel rigtighed i betalingerne under denne gruppe af politikområder. Retten konkluderer på grundlag af revisionen, at Kommissionens overvågnings- og kontrolsystemer trods forbedringer kun er delvis effektive med hensyn til at mindske risikoen for godtgørelse af udgifter, som er anmeldt med for høje beløb, eller som ikke er støtteberettigede. d) For så vidt angår gruppen bistand til tredjelande, udvikling og udvidelse konstaterede Retten, at der er en væsentlig fejlforekomst med hensyn til lovlighed og/eller formel rigtighed i de transaktioner, der ligger til grund for udgifterne under denne gruppe af politikområder, for det meste i gennemførelsesorganisationerne. Retten konkluderer på grundlag af revisionen, at overvågnings- og kontrolsystemerne trods forbedringer i Kommissionen kun er delvis effektive med hensyn til at give sikkerhed for, at udgifterne er støtteberettigede og tilstrækkeligt dokumenteret. e) For så vidt angår gruppen uddannelse og medborgerskab konstaterede Retten, at der er en væsentlig fejlforekomst med hensyn til lovlighed og/eller formel rigtighed i betalingerne under denne gruppe af politikområder. Retten konkluderer på grundlag af revisionen, at overvågnings- og kontrolsystemerne kun er delvis effektive med hensyn til at give sikkerhed for, at udgifterne er støtteberettigede og tilstrækkeligt dokumenteret.